Къуажэ пщыкIущымя щIалэгъуалэм папщIэ
Бахъсэн муниципальнэ районым щIалэгъуалэ центр къыщызэIуахащ. Абы теухуа гуфIэгъуэ зэIущIэм хэтащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, къалэн куэд зыгъэзащIэ республикэ щIалэгъуалэ центрым, куей администрацэм, щIалэгъуалэ, жылагъуэ IуэхущIапIэхэм я лIыкIуэхэр. Центрыр район администрацэм и унэщIэм хэтщ.
ЩIыпIэ администрацэм и Iэтащхьэм и къуэдзэ Iэхъуэбэч Анзор къызэригъэлъэгъуамкIэ, Iуэхугъуэ щIэщыгъуэхэм я проект куэдхэр пхагъэкIын папщIэ, къуажэ щIалэгъуалэм ар щIэдзапIэ хъарзынэ яхуэхъунущ.
— Центрыр зэхэщIыкI лъагэм, хэкупсэ гъэсэныгъэ унэтIыныгъэхэм, узэщIыныгъэ жэрдэмхэм тегъэпсыхьащ. Къапщтэмэ, жылагъуэ, политикэ организацэ зыбжанэ а унэм щолажьэри, ди зэпыщIэныгъэхэр дяпэкIи едгъэфIэкIуэнущ, — къыхигъэщащ егъэджэныгъэмрэ щIэныгъэмкIэ министрым и къуэдзэ Геккиев СулътIан.
ХьэщIэхэр лэжьапIэ пэшхэм, конференц, зэхуэсыпIэ залхэм, иджырей унэлъащIэмрэ техникэмрэ еплъащ. Наркоманиемрэ тутынымрэ ныбжьыщIэхэр ящыхъумэным теухуауэ «Iуэхум и щIэдзапIэ» («Точка опоры»), «Жор плъыжь» жылагъуэ организацэхэм я лIыкIуэхэм а махуэ дыдэм центрым щрагъэкIуэкIа япэ щIалэгъуалэ Iуэхугъуэм хуей псори хэтащ.
Чылар Аринэ.
